Conveni del Programa IntersECCions (Educació, Cultura i Comunitat)

Conveni del Departament d’Ensenyament amb l’Ajuntament del Prat per impulsar un programa capdavanter d’educació i cultura

El programa promou projectes en escoles i instituts públics per garantir la igualtat d’oportunitats en l’accés a l’educació i la cultura. Els projectes són impulsats a partir del treball transversal i en xarxa d’agents i comunitats educatives i culturals i la ciutadania, un model pioner a Catalunya.

L’Ajuntament del Prat de Llobregat i el Departament d’Ensenyament de la Generalitat de Catalunya signaran el proper dilluns, 3 de desembre, un conveni marc de col·laboració per desenvolupar un programa capdavanter als centres educatius públics que contribueixi a la igualtat d’oportunitats en l’accés a l’educació i la cultura. Es tracta del projecte de ciutat IntersECCions, que vol promoure el treball en xarxa i transversal del món educatiu, cultural i comunitari, seguint un model capdavanter a Catalunya.

Amb la signatura del conveni, la Generalitat de Catalunya i l’Ajuntament del Prat de Llobregat formalitzen la relació de col·laboració que ja estaven mantenint fins ara. La signatura anirà a càrrec del conseller d’Ensenyament de la Generalitat de Catalunya, Josep Bargalló, i de l’alcalde del Prat de Llobregat, Lluís Tejedor. L’acte tindrà lloc al Cèntric Espai Cultural a les 17.00 h i estarà acompanyat d’una taula rodona amb representants de diferents agents vinculats al programa i l’actuació musical d’alumnes participants del projecte d’IntersECCions per apropar la música a les aules (Entreinstruments), en col·laboració amb l’Escola de Música del Prat.

En el marc del programa IntersECCions, s’estan desenvolupant aquest curs escolar prop de 60 projectes als centres educatius de la ciutat en cinc branques de coneixement: Educació en les arts, Foment de la lectura, Coneixement de la ciutat, Impuls de l’anglès i Coneixement Científic, Tècnic i Digital.

|  |
| --- |
| **CONVOCATÒRIA ALS MITJANS DE COMUNICACIÓ** |
| **ACTE:** | Signatura del conveni del programa IntersECCions amb el Departament d’Ensenyament de la Generalitat de Catalunya |
| **DIA:** | Dilluns, 3 de desembre  |
| **HORA:** | 17.00 h  |
|  |  |
| **LLOC:** | Sala d’actes del Cèntric Espai Cultural del Prat de Llobregat (Plaça de Catalunya, 39-41). |
|  |  |
|  |  |
|  |  |

**El Prat de Llobregat, 29 de novembre de 2018**